**2024-yil I chorakda soliq xizmati organlarini korrupsiyadan holi tizimga aylantirish yuzasidan olib borilgan ishlar**

**Korrupsiyaga qarshi kurashishda bevosita Shaxsiy xavfsizlik tuzilmasi tomonidan amalga oshirilgan ishlar**

Joriy yilning oʻtgan davrida:

**- salbiy holat**larni sodir qilmaslik yuzasidan **619 nafar** xodim bilan alohida profilaktik tarbiyaviy suhbatlar oʻtkazildi;

- turli soliq tekshiruvlarini oʻtkazishga safarbar qilingan xodimlar bilan **8,1 ming**suhbatlar oʻtkazilib, **tilxatlar**olindi;

- jami **322 ta** **xizmat tekshiruvi**va **xizmat oʻrganish**lari oʻtkazilib, **228 ta** holatda hujjatlar huquqiy baho berish uchun huquqni himoya qilish organlariga yuborildi.

Oʻtkazilgan xizmat tekshiruvi va oʻrganishlari yakuni bilan davlat byudjetiga **109 ta**korxona boʻyicha jami **91 mlrd soʻm** soliq va toʻlovlar qoʻshimcha hisoblanib, shundan **53,7 mlrd soʻm**davlat byudjetiga undirildi.

**Korrupsiyani oldini-olish yuzasidan huquqiy targʻibot-tashviqot tadbirlari**

Soliq xizmati organing korrupsiyaga qarshi kurashish tuzilmalari tomonidan 2024-yil 1-choragi davomida korrupsiyaga nisbatan murosasiz munosabatni shakllantirish borasida bir qator targʻibot ishlari olib borildi.

Xususan, joylarda **570**dan ortiq uchrashuv va seminarlar oʻtkazildi. Shundan **193**tasi huquqni muhofaza qiluvchi organlar hamkorligida boʻlib oʻtdi. Qolaversa, **350**dan ortiq OAVlarida chiqishlar amalga oshirildi.

Bevosita Soliq qoʻmitasida oʻtkazilgan tadbirlar qoʻmitaning rasmiy veb saytida eʼlon qilib borildi.

Jazoni oʻtash muassasalarida saqlanayotgan sobiq soliq xodimlari (mahbuslar)dan maxsus intervyular olinib, Zoʻr TV telekanali mutaxassislari bilan hamkorlikda **“Ishonch va Nafs chegarasi”** nomli maxsus hujjatli film tayyorlandi.

Ushbu videorolik soliq xizmati organida faoliyat yuritayotgan barcha xodimlarga namoyish etilib, tegishli ogohlantiruv-profilaktik tadbirlar oʻtkazildi.

Shuningdek, korrupsiyaga qarshi kurashish yoʻnalishida koʻnikmalarni oshirish maqsadida, **258 nafar** xodim qayta tayyorlov kurslarida malaka oshirdi.

**Korrupsiyaning oldini olish borasida raqamli texnologiyalardan foydalanish**

Sohada korrupsiya holatlarini oldini olishda raqamli texnologiyalarning keng tatbiq etilishi muhim qadamlardan biri boʻldi. Soliq toʻlovchini hisobga olishdan tortib majburiyatini bajarishgacha boʻlgan jarayon avtomatlashtirildi.

Soliq toʻlovchilarga qulaylik yaratish, soliqqa oid hisob-kitob jarayonlarini soddalashtirish va iqtisodiyotda xufiyona aylanmalarni oʻz vaqtida aniqlash va oldini olishni taʼminlash maqsadida 2024-yil I choragi davomida **2 ta** yangi axborot tizimi  (*“Soliq boshqarmalari maʼmurchiligi” hamda  “Tovar-transport yuk xatlarini elektron shaklda rasmiylashtirish, saqlash va ularning hisobini yuritish”*) va **2 ta** elektron xizmat *(“Tovar-transport yuk xati” va “Ijaraga berish”*) ishlab chiqildi.

**Korrupsiyaga qarshi kurashishda aloqa kanallari vositasidan foydalanish**

Soliq qoʻmitasi tizimida xodimlar xatti-harakatlarining qonuniyligiga, odob-axloq normalariga rioya qilishga, shuningdek, korrupsiya va boshqa huquqbuzarlik holatlari sodir etilishini oldini olishga qaratilgan aloqa kanallari uzluksiz faoliyat yuritmoqda.

Soliq organining rasmiy veb-saytidagi “Ishon telefonlari”, Shaxsiy xavfsizlik tuzilmalarining telefon raqamlari, telegram ijtimoiy tarmogʻidagi “@dsq\_anticorrupciya\_bot” kanali, “Elektron soliq xizmatlari” portali va boshqa kanallari toʻgʻrisidagi maʼlumotlar toʻliq yangilandi.

Oʻtgan davrda “@dsq\_anticorrupciya\_bot” kanali orqali kelib tushgan 160 dan ortiq murojaatlar ijobiy hal etildi.

Soliq xizmat organi xodimlarining noqonuniy xatti-harakatlari yuzasidan aloqa kanallari orqali kelib tushgan murojaatlarning **71,2 foizida** koʻtarilgan masalalar ijobiy hal etildi va **10,6 foizi** boʻyicha xodimlarga tegishli choralar koʻrildi, shuningdek **18,1 foizi** oʻz tasdigʻini topmaganligi sabab tugatildi.

**Erishilgan natijalar boʻyicha qisqacha**

Oʻzbekiston Respublikasi Prezidentining 2022-yil 12-yanvardagi PQ-81-son qaroriga muvofiq, Korrupsiyaga qarshi kurashish agentligi tomonidan **95 ta** davlat organi va tashkilotlarida 2023-yilda korrupsiyaga qarshi kurashish borasida olib borilgan ishlar samaradorligi reyting baholashdan oʻtkazildi.

Baholash natijalariga koʻra, **42 ta** davlat organi va tashkilotlar samaradorlik koʻrsatkichlari, shu jumladan, Soliq qoʻmitasining natijalari ham **“yaxshi”** deb baholandi. Agentlik va ekspertlarning xulosasiga asosan Soliq qoʻmitasiga **82 ball** bilan berildi.

Soliq organi oʻzining korrupsiyaga qarshi siyosatida belgilab olgan asosiy tamoyillaridan kelib chiqib, korrupsiyaga qarshi kurashish tizimini doimiy ravishda takomillashtirib boradi hamda korrupsiyadan holi davlat organi sifatida tan olinishi uchun barcha choralarni koʻradi.

**Soliq qoʻmitasi Shaxsiy xavfsizlik boshqarmasi**